Simona Halep (32 de ani) se află la Miami, unde va reveni săptămâna viitoare în circuitul WTA, însă sportiva noastră va avea și o întâlnire decisivă cu Horia Tecău (39 de ani), căpitanul nejucător al echipei de Billie Jean King Cup a României.
Confruntarea de baraj din Billie Jean King Cup dintre Ucraina și România va fi găzduită pe teren neutru la Omni Amelia Island Resort din nord-estul Floridei, în Statele Unite, în perioada 12-13 aprilie.
Fundația Svitolina, care gestionează naționala feminină a Ucrainei, a selectat Omni Amelia Island Resort drept noua sa gazdă pentru meciurile din Billie Jean King Cup, fosta Fed Cup.
Racquet Park, cunoscutul centru de tenis și pickleball al stațiunii, are 22 de terenuri pe zgură.
Pentru a-și spori șansele de calificare la Jocurile Olimpice, Simona Halep e obligată să evolueze în cel puțin două confruntări ale naționalei sale, dar ea speră la o derogare, mai ales dacă va accepta să ajute echipa tricoloră în confruntarea cu Ucraina.
"Îmi doresc să joc la Olimpiadă şi voi face tot ceea ce trebuie ca să pot să mă calific, însă sunt şanse minime. Horia Tecău mi-a scris un mesaj, i-am spus că ne întâlnim la Miami şi discutăm, e mult mai bine faţă în faţă", a precizat Simona Halep.